剷雪

喺落雪嘅地方，落雪嗰陣或者之後，為咗避免影響交通同日常生活，好多時都要清除地面、屋頂或者路上面嘅積雪。**清除積雪**可以人手做或者機器幫手，但係點叫，通常都係按住所用嘅架生分兩大類，一係用鏟剷或者機器整走，叫**剷雪**，而二就係用掃把掃，可以叫**掃雪**。

剷雪用嘅剷可以用鐵鏟都得，但係通常會用特別設計用嚟剷雪嘅雪鏟，而機器就主要有唔同大細嘅剷雪機同剷雪車（所謂剷雪機其實好多都唔係真係剷啲雪，而係吸啲雪然後將佢噴走），而馬路、公路等等大型道路通常就係用後者。例如喺加拿大卑詩省以外嘅地方，好多城市（例如話多倫多咁）嘅市政府落完雪都會出動多架大型剷雪車清理主要幹道，確保交通安全同暢順；更凍嘅地方更加有其他機器，例如滿地可有一種將啲雪溶咗之後吸走嘅機。

清除積雪主要其實係安全問題。落完雪唔及時清理，啲雪可能會結冰，令到路面因為跣而變得危險，容易令人跌倒或者發生交通意外，所以會落雪嘅地方，剷雪好可能係冬天一項好重要要日常做嘅嘢。因為係安全問題，喺會落雪嘅城市，落完雪唔剷雪嘅市民可能會被政府罰錢，喺行人路因為有人冇剷雪而跣親，屋主亦可能可以被人告。

剷完雪其實路面仍然可以結冰，即係路面其實仍然可以係跣嘅，所以清理積雪之後好多時都跟住會灑鹽或者沙。

## 危險

落雪唔剷雪，會積雪或結冰， 好容易會 躚親、跣親 同埋 受傷。

有研究指出，住喺寒冷地方耐啲，尤其係有玩冬季運動嘅人，冇咁易喺冰雪地面躚親，研究由瑞典一間大學做，透過問卷調查，發現住喺 氣候凍嘅地方時間越長，躚嚫嘅次數就越少，跌抵嘅機會亦跟住下降，而有玩冬季運動嘅人，跌親嘅比例明顯低過冇玩嘅人 。研究人員認為，熟習 冰雪路面、學識 點樣 平衡 步姿，對 新手 工人 同 路人 都有 幫助，不過，大部分意外 都係 發生 喺 「硬冰面上 再鋪層雪」，加上 只係著普通冬天鞋，防滑唔夠 。

受傷情況，芬蘭有地區統計，每年平均 每一千人 就有 大約三宗半 因為冰雪 躚嚫受傷。長者風險最高，特別係年長嘅女性；但二十至二十九歲嘅 後生男性 都唔少 。差唔多 一半 傷勢 係 骨折，五十歲以上女性 更加多數係 上肢骨折 。 醫療開支方面，因躚嚫造成 嘅費用，幾乎同當地 交通意外 總開支 差唔多。 研究建議加強剷雪、策略性噉 曬沙同鹽、改善鞋底防滑，甚至為 高風險長者加強保護，都可以減少傷害。 

至於暴風雪期間，喺加拿大 安省 有研究發現，落雪時因冰雪「同一水平跌倒」嘅受傷率增加大約 三成八；遇上冰雨（freezing rain）更加 升到超過 倍。有趣嘅係，其他類型 跌倒 反而略為 下跌 。 整體嚟講，冰雪地面 跌倒帶嚟嘅傷害負擔，比交通意外 仲多成六成幾，所以未必話「行路 一定安全過 揸車」。近年風險 有慢慢 下降，可能同 市民行為改變有關，但單靠 天氣警告嘅訊息，效果唔算好明顯。

## 灑鹽同其他防跣措施
剷完雪好多時都會灑埋鹽，鹽可以溶走地面上面嘅雪同冰，但係其實主要係要用嚟防止行人踏喺冰面跣親或者啲車喺冰上面滑。灑鹽溶雪其實只會溶少少，而且氣溫太涷灑鹽唔會有用；灑鹽亦會污染地下水。因為呢啲原因，有人會因為環保原因灑沙；凍得滯嗰陣，有啲市嘅市政府亦係灑沙而唔係灑鹽。

所謂沙其實可能未必係普通嘅沙；例如，滿地可市政府以前用過花崗岩整出嚟嘅沙，但係灑沙嘅問題係冬天過咗之後非常之難清理。

另外，南韓公司 STAR's Tech 研發咗一種用海星整出嚟嘅防跣物料，喺2026年滿地可多華市開始試用。

## 拎走
雪 同 冰 要 移走：
*馬路
*公路
*行人路
*屋頂
*飛機
*車
 
## 史
雪就算份量唔多，都會阻礙車輛同行人通行。大量積雪壓喺屋頂同露台，會造成超重，甚至引致結構損壞。山區橋樑同道路可能遭雪崩沖毀。有時只要唔畀積雪堆積，就可以減少風險。所以，除雪對公眾安全同健康好重要。

喺大型城市出現之前，積雪多嘅地區多數用小徑出入，交通工具亦好簡單。當時冇清理道路嘅概念。人哋唔係對抗積雪，而係用方法「浮」喺雪上面，例如雪鞋、滑雪板同雪橇。呢啲工具已有四千多年歷史。

不過，人一定要保持住所出入口暢通，即使暴風雪之後都一樣。所以積雪國家發展出特別建築方式。佢哋考慮風向，減少門口附近形成雪堆。屋通常矮而平，外形流線，順住主風向建造。雪會吹過屋身，積喺遠離入口嘅背風位置。

隨住城市發展，自然消散積雪已經唔夠。山區交通尤其困難。由古代到二十世紀，各地做法都係將多餘積雪推去路邊，再壓實路面，方便雪橇行走。
1888年紐約暴風雪期間，人哋用鏟將雪裝上火車車廂。

喺歐洲，問題主要影響北歐、斯堪的納維亞同俄羅斯，以及山區道路。首批殖民者到加拿大同美國北部後，發現冬天又凍又長，積雪遍地。十七至十八世紀，北美英屬十三州居民視冬雪為天意。當時只有木鏟清雪，並配合雪橇運輸。

工業革命後，人口密集，必須清理道路、街道同建築周邊。十九世紀初嘅加拿大，居民集體用鏟同鎬清雪。雪裝上馬拉雪橇運走，路面再踩實。未完成清雪前，居民唔可以做日常工作。十九世紀末，蒙特利爾同紐約等大城市改用受薪工人，並開始用馬拉雪犁。鐵路公司亦配備雪犁，但有時居民反對，因為佢哋想用積雪路軌滑雪橇。

二十世紀汽車普及，各國對高效除雪需求大增，重型機械迅速發展。歐美情況相似。大型暴風雪迫使城市改良程序，避免交通癱瘓。以往等雪停先清理，之後改為暴風雪期間持續清理主幹道。1888 年紐約暴風雪成為轉捩點，市政府劃分清雪區域，將電纜地下化，並發展地鐵。1914 年 2 月暴風雪再促進技術創新。至於灑鹽，因環境影響引起爭議。

除咗城市同公路，鐵路亦要清雪。十九世紀中期起，鐵路公司建造專用機車，有雪犁或吹雪渦輪。1920 年代航空發展，機場跑道清雪技術亦隨之出現。

喺法國阿爾卑斯山，最初用木製三角架，由馬拖行清雪，方便遊客去滑雪場。之後機械化不斷改良，按不同地形同氣候調整設備。有啲山口冬季要封路，例如加利比耶山口。二十世紀中期，多國成立研究實驗室，研究雪性質同除雪設備。機械雪犁通常裝喺輪式或履帶車上。早期用卡車或巴士改裝，很快變成專門車輛。因應需要，發展出推雪式、鏟裝式、渦輪式同滾刷式等不同類型設備。

## 廣東人
十九世紀，喺廣州城入面，到香港生活嘅廣東人，就好少人真正見過雪。嶺南天氣向來溫濕，冬天不過係寒一寒，落霜都算罕有，至於滿天飛雪，對一般百姓嚟講，只係書報上面形容北國風光嘅詞句。嗰陣時若有人提起雪，多半係講到北方省城，或者遠在異域嘅寒帶地方，聽落遙遠而抽象，並無實際經驗可言。所謂掃雪、剷雪，更加只係想像中嘅動作，好似掃門前落葉咁樣。

清末民初嗰陣，嶺南子弟為咗搵食，離開家鄉出洋，例如廣東人到有份起嘅加拿大太平洋鐵路 。有人由廣州出發，有人經香港轉船，慢慢去到加拿大西岸。嗰個年代通訊慢，寄封信返嚟都要等好耐。信入面有時講到「大雪封山」、「港口結冰」，留喺鄉下嘅人聽到都只係當奇聞。嶺南天氣向來暖濕，雪積到過膝未有聞，至於**掃雪**、**剷雪**，可能只喺一句俗語「各家自掃門前雪，莫理他人瓦上霜」 聽過。

及至一九八十年代尾九十年代頭，港人移民風氣漸盛，唔少人遠赴加拿大定居 ，雪呢樣嘢先至變得具體起嚟。留喺本地嘅親友，聽到對方講起冬天清晨要鏟走門前積雪，話條街白 suet suet，車轆俾雪中啜住，郁都郁唔到，政府又出動大型鏟雪車開路 。，彷彿電影畫面。粵語做母語嘅廣東人嶺南人而言，「剷雪」依然唔係生活技能，而係由遠方帶返嚟嘅見聞

「剷雪」、「雪人」、「政府派鏟雪車開路」、「雪呔」、「雪呔鍊」、「黑冰」（Black Ice）、「灑鹽」、「冰雨」、「清理車身積雪」、「體感溫度」呢啲都溶入咗粵語裏頭 。

## 註

## 攷
*多倫多 清理積雪服務
*溫拿柏 城市 雪 同 冰 控制